دویای نیمەڕوو رووژ پەنجشەممەی گوزەشتە، نێچیروان بارزانی سەرۆک هەرێم کوردستان، روی وەرەو ئیمارات کرد، ئەرا جیوەجیکردن مکیسیگ فەرمی وەلایەن شێخ محمد بن زاید ئال نهەیان سەرۆک دەوڵەت ئیمارات.
ک ئەو دوو پیاوە، نێچیروان بارزانی و محمد بن زاید، رکدارن لەبان مەنین پەیوەندی ناوبەینیان، تەنانەت وەرجەیەگ سەرۆک ئیمارات لە پشت شێخ خەلیفە بن زاید ئال نهەیان پۆست سەرۆکایەتی وەربگرێد، ک شێخ خەلیفە ئەو مەوقە بیمار بوی، و شێخ محمد خوەی ئەرک سەرۆکایەتی داشت، تا شێخ خەلیفە لە ئایار ٢٠٢٢ دویاکووچی کرد، و محمد بن زاید وەفەرمی بویە سەرۆک.
نێچیروان بارزانی و محمد بن زاید دوو ریبەر کارکەرن، خاوەن نووڕینیگ تەمادار وە گەشەپیدان و رەوزکردن لە ناوچەیل خوەیانن، یەسە ک هیلێد یاکانگیربوینیان بوودە کاریگ بەرهەمدار و سووددار، و وەشیوەیگ گشتی، ئەو دیدارە دەرفەتیگە ئەرا قایمکردن پەیوەندیەیل دووانەکی و باسکردن را و ئەزموون و هویرەیل لەناوبەینیان، و توەنێد لە بانان بڕەسێدە هاوکارییگ زیاتر و گورجتر.
ئی سەردانە، دویای چەن رزوژیگ لە دانوسەنین باڵایگ وەلایەن سەرۆک هەرێم کوردستان وەگەرد وەزیر وەرگری ئەمریکا، و خانمە وەزیر دەرەوەی ئەڵمانیا، و ئەمیندار گشتی نەتەوە یەکگرتگەیل تیەێد.
پەیوەندی ناوبەین هەرێم کوردستان و ئیمارات وە پەیوەندییگ ریشەدار دانریەێد، و هەمیشە پووڕیاگە، و دی پایەی کاریگەر هەرێم کوردستان لەناوچەگە ئاشکراس، ک ئەوەیش خاسیەگەی وە شیوەیگ دیار چوودەو ئەرا باوگ ئیدریس، ک ئەو بنەڕەت ئی کارە دانا، چوینکە خوەی ئەندازیار ئاوەدانی و ئاشتیە، و خوەییش خاوەن نازناو سیاسەتمەدار خاوەن رەوشتە، هەمیش دەور ئیماراتیش نەشاریاسەو، ک بویە هیزیگ ک جەمسەرەیل جەهانی روی وەپی کەن.
یە زیاتر لە ١٠ ساڵە قونسوڵخانەی دەوڵەت ئیمارات لەناو هەولێر هەس، ک قویلی پەیوەندیەیل وەگەرد ئەبو زەبی و دوبەی نشان دەێد، و ئیمارات جویر هاوبەش بازرگانی چوارەم وە گەورەیی وەگەرد هەرێم کوردستان دانریەێد، ئەوەیش دویای تورکیا و ئیران و ڵات چین.
مەزەنەی ئابووری نشان دەن ک بڕ گواستەوەی بازرگانی ناوبەین هەرێم کوردستان و ئیمارات نزیکەی یەک ملیار دۆلار لە ساڵیگ، ئەراوە سەردان نێچیروان بارزانی لە چین جویلەی دەشتەکی هویرد تیەێد، وەوجویرەگ خزمەت بەرژەوەنی هەرێم کەێد، ک گرنگی جەهان وە سەرچەوەیل وزە لەوەر کاریگەری جەنگ رووسیا و ئۆکرانیا زیایەو بوود، لە وەختیگ هەرێم کوردستان خاوەن سەرچەوە و سامانەیل فرەیگە  توانای سوودگرن لەلی هەس ئەرا ئارامگردن ئەو شیواشیوە لەناو بازاڕ وزەی جەهانی، دویای چارەکردن قەیران نەفت وەگەرد حکومەت بەغدا، و ئەرا زانیاری محمد شیاع سودانی سەرۆک وەزیرەیل عراق لە شوبات گوزەشتە میوانیگ فەرمی بوی لەلای محمد بن زاید.
بارزانی ک مکیس فەرمی لە محمد بن زاید (باوگ خالد) ئەرا سەردان ئیمارات لە دویادویای شوبات گوزەشتە وەرگرد، و لەبان هەژمار فەرمی خوەی لە تویتەر نویسان: خوەشهاڵ بویم وە دیدار برای ئازیز شێخ محمد بن زاید ئال نهەیان سەرۆک دەوڵەت ئیمارات، وە جیوەجیکردن مکیس رێزداری، وتیش: باس پەیوەندیەیل دووانی ناوبەین عراق وەتایبەت هەرێم کوردستان وەگەرد ئیمارات و شیوەیل بتەوکردنی و ئەوزەڵکردنی لە گشت ئاستەیل کردیمن، و هەمیش باس بڕیگ باوەت ک گرنگی لەلای هەردوگ لایەنەگە دیرن.
لەلای خوەییش؛ سەرۆکایەتی هەرێم کوردستان لە بەیاننامەیگ وت: گردەوبوین ناوبەین سەرۆک هەرێم کوردستان و سەرۆک دەوڵەت ئیمارات، باس پەیوەندیەیل عراق و هەرێم کوردستان وەگەرد ئیمارات کرد، و شیوەیل هاوکاری هاوبەش، و دویاترین نووەوبویەیل رەوشەیل لە ناوچەگە وەگەرد بڕیگ باوەت ک گرنگی لەلای هەردوگ لایەنەگە دیرن.
ئیمارات وە گەورەترین بەرهەمهاورەیل لە کەرت وزە لە هەرێم کوردستان دانریاگە، و نزیکەی ١٤٠ کۆمپانیای ئیماراتی هەس، لە جویراجویر کەرتەیل لەناو هەرێم کوردستان کار کەن، و بڕ بەرهەمهاوردنی رەسێدە زیاتر لە ٣ ملیار دۆلار، وەلێ چەودیاریکەرەیل ئویشن؛ گەورەترین نموونەی سەرکەفتن بەرهەمهاوردن ئیمارات کەفێدە لای کۆمپانیای "دانا غاز" ک وە گرنگترین کۆمپانیایل بەرهەمهاوردن لە کەرت گاز و نەفت دریەێدە قەڵەم، هەمیش چەن کۆمپانیایگ دیرێد ک ئویشێد وەگەرد ستراتیژیای هەرێم کوردستان لە هەمەڕەنگی ئابووری گونجیاگە.
لە ساڵ ٢٠٠٧، ئەو کۆمپانیای ئیماراتیە وەشان کۆمپانیای نەفت هیلال، وە رێککەفتنیگ بویە خاوەن ماف خوەی ئەرا نرخداناین و گەشەپیدان بەرهەم و فرووشتن پترۆڵ و گاز سرووشتی لە کێلگەیل خۆرمور و چەمچەماڵ لە هەرێم کوردستان، و حکومەت هەرێم کوردستان وەرانەوەر ئەوە، سوود لە رەسین گاز ئەرا وەکارهاوردنی لە بەرهەمکردن کارەبا لەناو هەرێم کوردستان گرد، ک رەسین وەردەوامی ئەو گازە سوتەمەنی ئەرا زیاتر لە  80% لە وزەی بەرهەمکردن کارەبا لە هەرێم کوردستان دابین کرد، و رەسانەی ئاستەیل بەرزیگ لە پشتدەسختن لە خەرج سوتەمەنی و ئاڵشتکردن دیزل، ک سوود فرەیگ هاوردە بان ژینگەی ئابووری ئەرا هەرێم کوردستان و عراق وەگشتی.
شایەت سەردان نێچیروان بارزانی دەسمیەتی لە گورجکردن هاوکاری ئابووری ناوبەین هەولێر و ئەبو زەبی بەێد، ک مەزەنە کریاگە کار لەبان ئەنجومەنیگ باڵا ئەرا خاوەن کارەبارەیل بەرهەمهاوردن لە هەرێم کوردستان بکریەێد، و لە ری ئەنجومەن ئابووری ئیماراتی کوردستانی.
لە ئەیلوول ساڵ ٢٠٢١، ئەو دوو پیاوە رکداربوین لەبان چەوپیکەفتن، وەڕی سەردان فەرمی نێچیروان بارزانی ئەرا لەندەن، هەناێ محمد بن زاید هیمان شازادەی ئەبو زەبی بوی، ک هەردگ ریبەر لەو مەوقە باس پەیوەندیەیل هەرێم کوردستان و ئیمارات کردن، وەگەرد باسکردن رەوش سیاسی لە عراق و هەڵوژاردن، و مەزەنەیل بانان عراق، و سەردان هەردوگیان ئەرا لەندەن و یەکانگیربوینیان و گفتوگۆیان وەگەرد بۆریس جۆنسن سەرۆک وەزیرەیل ئەو مەوقەی بەریتانیا، و باس دویاترین نووەوبویەیل و گەشەیل ناوچەگە وەشیوەی گشتی کریا، و بڕیگ باوەت خاوەن گرنگی لەلای هەردوگ لایەنەگە.
بن زاید و نێچیروان بارزانی دووپات لەبان قایمکردن بنمایەیل برادەری و پەیوەندیەیل لە گشت چینەیل کردن، و لەبان گرنگی تەقەلاداین و کار هاوبەش لە چوارچیوەی مقەیتیکردن ئارامی، و چارەسەرکردن ململانە و ژاوەژاو ناوچەگە، و رای خوەیان لەی باوەتەیلە وەیەک وتن.
